Mattias Tesfaye (S), 2024-12-04:
Tak til SF for at have fremsat et beslutningsforslag om specialpædagogisk støtte, SPS.
Elever og studerende med funktionsnedsættelser skal have en hurtig adgang til SPS, og støtten skal være tilgængelig for den enkelte, så kort tid efter at uddannelsen eller studiet er startet og behovet for støtten er identificeret som muligt.
Allerhelst skal støtten være tilgængelig, når den enkelte møder op den allerførste dag på sin nye uddannelse.
På den måde sikres det, at den enkelte har mulighed for at gennemføre sin uddannelse på lige vilkår med sine holdkammerater og medstuderende uden funktionsnedsættelse.
Det er vi helt enige i fra regeringens side.
Der har i en periode været for lange sagsbehandlingstider, og det skyldes, at man fra efteråret 2023 til foråret i år har implementeret et nyt administrationssystem, og der har været bump på vejen.
Men siden maj
har sagsbehandlingstiden i Styrelsen for Undervisning og Kvalitet været tilbage på normalen og har gennemsnitligt været på 20 dage for ansøgninger, der kræver en manuel behandling.
For studerende og elever, der er testet entydigt ordblinde, godkendes ansøgninger om læse- og skriveteknologi og -hjælp og adgang til Nota automatisk uden sagsbehandlingstid i styrelsen.
Siden årsskiftet har Styrelsen for Undervisning og Kvalitet automatisk godkendt sådanne 16.000 ansøgninger om SPS.
Men selv om det nye administrationssystem nu virker efter hensigten – effektivt – er vi ikke i mål, for opgaven vokser, når antallet af elever og studerende med støttebehov vokser.
I løbet af det sidste årti har vi set en meget voldsom stigning i antallet af elever og studerende, der har brug for SPS.
I 2012 var der 32.000, der havde behov for støtte.
I 2022 var det 59.000.
Det er en stigning på 83 pct.
Det udfordrer både uddannelsesinstitutionerne, som står for at ansøge, men det udfordrer også den styrelse, der behandler ansøgningerne om støtten.
Derfor er der behov for at se hele det her system efter i sømmene – hele det administrative setup.
Kan det gøres smidigere?
Kan det gøres mere enkelt?
Konkret kan det handle om at forenkle administrationen på uddannelsesstederne, styrke fokus på overgangen i uddannelsessystemet, hvor der er udfordringer, og styrke vejledningen af skoler og elever og studerende.
Det kan give kortere sagsbehandlingstid på skolerne og i den relevante styrelse.
Jeg ved, at de også er opmærksomme på at se på potentialerne for forbedringer i forhold til de videregående uddannelser.
Vi skal også huske på, at det som en del af den første aftale på erhvervsuddannelsesområdet om social- og sundhedsuddannelserne, som vi alle sammen er en del af, blev aftalt, at regeringen vil indkalde til yderligere forhandlinger om erhvervsuddannelserne på baggrund af et oplæg fra regeringen, og at partierne i de kommende forhandlinger ønsker at drøfte fleksibiliteten i tilrettelæggelsen af uddannelserne og specialpædagogisk støtte til eleverne.
Det planlægger vi også skal være en del af de næste forhandlinger på erhvervsuddannelsesområdet.
Regeringens udgangspunkt er altså det samme som forslagsstillernes: Der skal være hurtigere, der skal være smidigere adgang til SPS, og der er, er vi enige om, en række potentialer for forbedringer, som vi skal arbejde videre med.
Regeringen mener, at arbejdet med SPS skal ses i sammenhæng med udviklingen af de enkelte uddannelsesområder.
Som forslaget ligger nu, kan vi derfor ikke stemme ja, men vi ser frem til forhandlingerne om erhvervsuddannelserne, som vi har foran os, og vil også opfordre SF til at tage det her perspektiv med ind til det forhandlingsbord.
Tak for ordet.